Tuberkuloosilääkitys

|  |  |
| --- | --- |
| Kuvaus: | Ohje potilaalle tuberkuloosilääkityksestä |

Tuberkuloosin hoidossa käytetään aina usean lääkkeen **yhdistelmähoitoa.** Vain siten pystytään tuhoamaan tuberkuloosibakteerit varmasti. Hoito kestää tavallisesti **6-12 kuukautta.** Lääkkeet on otettava annettujen ohjeiden mukaan **säännöllisesti joka päivä.** Lääkityksen laiminlyönti tai keskeytys voi johtaa lääkkeille vastustuskykyisten bakteerien kehittymiseen.

Tuberkuloosilääkkeet siedetään usein hyvin, lievät sivuvaikutukset ovat kuitenkin tavallisia. Lääkitystä tulee jatkaa säännöllisesti lievistä sivuvaikutuksista huolimatta.

**Lääkitystä ei saa koskaan keskeyttää oma-aloitteisesti !**

Kaikki tuberkuloosilääkkeet saattavat ärsyttää maksaa, jonka vuoksi **maksa-arvoja seurataan** säännöllisesti koko hoidon ajan. Maksaärsytyksen vuoksi **alkoholin käyttöä tulee välttää** lääkityksen aikana. Lääkkeistä saattaa olla sivuoireina myös esimerkiksi ihottumaa, vatsavaivoja ja lämpöilyä. Jos epäilet lääkkeen aiheuttavan sivuvaikutuksia ota **yhteys hoitavaan lääkäriin**.

Hoitavalle lääkärille tulee kertoa muut käytössä olevat lääkkeet mahdollisten yhteisvaikutusten vuoksi.

Tehokkaimmat tuberkuloosilääkkeet ovat **Tubilysin®** (INH) ja **Rimapen®** (RIF), joita annetaan tavallisesti koko hoitokuurin ajan. Alkuvaiheessa ainakin kaksi ensimmäistä kuukautta lääkitykseen kuuluvat **Tisamid**i**®** (PZA) ja **Oributol**i**®** (EMB) ja laajassa/vaikeassa taudissa myös **Streptomysiini** (SM). Harvoin lääkitykseen lisätään myös muita lääkkeitä.

**Tubilysin®** voi aiheuttaa puutumisen tai pistelyn tunnetta raajojen ääriosissa. Tämän ehkäisemiseksi annetaan B6-vitamiinia, **Vitamin B6 Jenapharm®** 20 mg 1 tabletti päivittäin.

**Rimapen®** saattaa värjätä eritteet, kuten virtsa, sylki, hiki, kyynelneste punertaviksi. Tämä on täysin vaaratonta. Rimapen heikentää joidenkin lääkkeiden, esim. Marevan**®**, e-pillerit, kortisoni, vaikutusta. Marevan**®** annos on lääkityksen aikana suurempi ja tämä tulee huomioida etenkin, kun lääkitys loppuu, tuolloin Marevan**®** annos tulee laskea. Piilolinssien käyttöä tulee välttää, sillä ne voivat värjäytyä pysyvästi.

**Oributol®** voi aiheuttaa näköhäiriöitä. Sen vuoksi näkö tarkistetaan aina ennen hoidon aloitusta ja säännöllisesti hoidon aikana. Mikäli huomaat Oributol -hoidon aikana muutoksia näkökyvyssäsi, ota yhteyttä KYS keuhkosairauksien poliklinikalle/osastolle.

## Streptomysiini annetaan pistoksina, tablettimuotoista valmistetta ei ole. Se voi aiheuttaa huimausta tai kuulovaurioita, jolloin otettava yhteyttä KYS keuhkosairauksien poliklinikalle/osastolle.

KYS Keuhkosairauksien poliklinikka 017-172669

Keuhkosairauksien osasto 017- 172791

## Tuberkuloosilääkitys annetaan kaikille valvotusti koko hoidon ajan!